Maďarič, Marek, poslanec NR SR (2010-09-09):
Ďakujem za slovo, pán predsedajúci. Vážený pán predseda, pani ministerka, pán predkladateľ, zásadné zúženie poslaneckej, sudcovskej imunity (Prečo nie aj prokurátorov?) je otázka určite mimoriadne odborná a určite aj politická, ako sa tu zmienila pani ministerka. Dovoľte, aby som sa venoval najprv tomu politickému rozmeru. Strany vládnej koalície si dali túto otázku, tento cieľ do programového vyhlásenia vlády, čo je, samozrejme, legitímne, z ich pohľadu správne a prospešné. Samozrejme, si určite boli vedomí toho, že na to potrebujú ústavnú väčšinu, ktorou nedisponujú. Preto bolo asi z ich pohľadu dôležité získať na to politickú vôľu a spoluprácu opozície. Postupovali však spôsobom, ktorý by som chcel pripomenúť. A tým, že koaličné strany po voľbách neboli ani len ochotné sa formálne stretnúť s najväčšou opozičnou stranou, takýmto spôsobom sa určite tá politická vôľa na ústavné zmeny, a toto nie je jediná zásadná, ktorú ste si dali do programového vyhlásenia vlády, nezískava. Viackrát som počul argumenty, že vlastne nejaké rokovania a takéto politické ani nie sú potrebné, pretože o imunite tento parlament alebo predošlý, to znamená aj strany, ktoré sú dnes v tomto parlamente, už ixkrát rokoval. A padali tu takéto návrhy na rôzne formy zúženia imunity poslancov. Je však faktom, že vy predkladáte aj zásadné zúženie imunity sudcov. A ja si nepamätám, že by sa z politického, ale aj odborného hľadiska viedli nejaké politické alebo odborné rokovania v minulosti o tejto otázke. Takže si myslím, že bolo potrebné iným spôsobom pristúpiť k opozičným stranám a rokovať o tejto otázke aj politicky. Súčasne bude sa konať 18. septembra o pár dní referendum, ktoré bude v určitom zmysle sa obracať na občanov aj s otázkou imunity. A vy, demokrati, chcete predbehnúť vôľu ľudí. Nezdá sa mi to v tejto súvislosti veľmi demokratické. Navyše, neviem, ako sa staviate k prísľubu premiérky Radičovej, že je ochotná, aby sa tento návrh v druhom čítaní prerokovával až po 18. septembri. Zrejme si ona uvedomuje jednak úskalie toho, že nemáte v tejto chvíli ústavnú väčšinu, a aj úskalie toho, že keď už raz ste ľudí k referendu dostali, je slušné, ešte prv ako prijme nejaké rozhodnutie tento parlament, nechať aj ľuďom, nech v priamej demokracii sa k tejto otázke postavia. Predkladáte návrh na zásadné zúženie imunity sudcov a poslancov zároveň s veľmi vážnymi vyhrážkami voči opozícii. Viackrát bol zmieňovaný výrok pána predsedu Sulíka o tom, že líder opozície pôjde do kriminálu. Ale v tejto sále, a nielen v tejto sále, sa to často hemží vyjadreniami o tom, že my sme všetci zlodeji, že my sme len kradli. To znamená, že aj my asi patríme do kriminálu. To takisto sa mi nezdá ako veľmi dobré východisko na zásadné zužovanie imunity poslancov. Ak teda máte naozaj úprimný záujem o zásadné zúženie imunity, a bolo tu už naznačované, že zrejme máte pochybnosti, že aj vo vašich vlastných radoch sú poslanci, ktorí s tým asi majú problémy, tak ste z hľadiska politického postupovali veľmi zle. Často som počul, že ste hovorili, že zúženie imunity je o dôveryhodnosti politikov v očiach občanov, že chcete týmto zvýšiť dôveryhodnosť politikov v očiach občanov. Lenže týmto postupom, aký som tu rekapituloval, ste vy v našich očiach mimoriadne nedôveryhodní. To je tá stránka politická. Z hľadiska odborného sme s vami pripravení o týchto otázkach diskutovať po konaní referenda. Ďakujem pekne. (Potlesk.)